Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 479/12/7707	Prešov, 18.10.2012
EEČ : 2-58-357-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prešov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v dobe od 15. novembra 2011 do 12.00 hod. dňa 16. mája 2012 v XXXXX na XXXXX ulici č. XXXXX neoprávnene odoberal elektrickú energiu tak, že v rozvádzači merania umiestnenom na fasáde domu priamo z ističa IJ 32 napojil vodič CY 2,5 mm, ktorý viedol priamo do elektroinštalácie bytu, čím došlo k tomu, že týmto spôsobom pripojenia ním odoberaná elektrická energia nebola meraná a faktúrovaná a krádežou veci, ktorej odber podlieha spoplatneniu podľa osobitných predpisov, spôsobil škodu vo výške 541,35 EUR pre XXXXX  

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
36 mesiacov
Podľa § 216 odsek 3 Trestného poriadku u k l a d á m  obv. XXXXX povinnosť uhradiť poškodenej strane - XXXXX, XXXXX, IČO : XXXXX spôsobenú škodu až do vyrovnania celej dlžnej sumy podľa Dohody o náhrade škody uzavretej s poškodenou stranou dňa 1. októbra 2012 pred probačným a mediačným úradníkom Okresného súdu Prešov, najneskôr do uplynutia skúšobnej doby.

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením sp. zn. XXXXX zo dňa XXXXX poverený príslušník OO PZ Sabinov rozhodol o stíhaní XXXXX pre skutok právne kvalifikovaný ako prečin krádeže podľa § 212 ods. 2 písm. e) Trestného zákona, ktorý mal byť spáchaný tak, ako je to vo výrokovej časti tohto uznesenia.  

	Obvinený pri výsluchu priznal spáchanie tohto skutku, elektrinu zapojil sám, urobil to preto, lebo deti sú choré. Svoje konanie ľutuje, náhradu škody dohodol s poškodenou stranou v rámci mediačného konania na OS Prešov a časť takto dohodnutých splátok už aj zaplatil. Po poučení o podmienkach podmienečného zastavenia trestného stíhania uviedol, že súhlasí s tým, aby trestné stíhanie bolo podmienečne zastavené. 

	Poškodená strana potvrdila neoprávnený odber elektriny, popísali zistenie tohto odberu a výpočet škody. Zástupca poškodenej strany potvrdil úhradu časti dlžnej sumy obvineným, ako aj súhlas s dohodou o náhrade škody, s tým, že nad jej rámec si inú škodu nebude uplatňovať.

	Z odpisu z registra trestov vyplýva, že obvinený tam nemá záznam, z miesta bydliska je hodnotený všeobecne.

	Podľa § 216 ods. 1 Tr. poriadku v  konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
 
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
 
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
 
	Podľa § 216 ods.2 Tr. poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	Podľa § 216 ods. 3 obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.

	Vzhľadom na horeuvedené skutočnosti boli tieto zákonné podmienky splnené, preto som rozhodol o podmienečnom zastavení trestného stíhania proti obv. XXXXX a súčasne som ho zaviazal k náhrade škody poškodenej strane v zmysle uzavretej dohody, najneskôr do uplynutia skúšobnej doby. Obvinenú osobu súčasne poučujem, že ak  v priebehu skúšobnej doby  bude viesť  riadny život a nahradí spôsobenú škodu v celom rozsahu, rozhodnem, že sa v tejto skúšobnej dobe osvedčila. Inak rozhodnem, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť do 3 ( troch ) dní odo dňa jeho oznámenia na tunajšiu prokuratúru, o sťažnosti rozhodne Krajská prokuratúra v Prešove. Sťažnosť má odkladný účinok.

JUDr. Michal Barnišin
prokurátor